Document ID: 32012R1012

32012R1012
L 306/1
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 1012/2012
od 5. studenoga 2012.
o izmjeni Uredbe (EZ) br. 2074/2005 i Uredbe (EZ) br. 1251/2008 u pogledu popisa vektorskih vrsta, zdravstvenih zahtjeva i zahtjeva za certificiranje u vezi s epizootskim ulcerativnim sindromom i u pogledu unosa Tajlanda na popis trećih zemalja iz kojih je dopušten uvoz određenih riba i proizvoda ribarstva u Uniju
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju posebnih higijenskih pravila za hranu životinjskoga podrijetla (1), a posebno njezin članak 9. stavak 2.,
uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (2), a posebno drugi stavak njezinog članka 16.,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i kontroli određenih bolesti akvatičnih životinja (3), a posebno članak 17. stavak 2., članke 22. i 25. te članak 61. stavak 3. Direktive,
budući da:
(1)
Uredbom Komisije (EZ) br. 2074/2005 od 5. prosinca 2005. o utvrđivanju provedbenih mjera za određene proizvode na temelju Uredbe (EZ) br. 853/2004 Europskog parlamenta i Vijeća i za organizaciju službenih kontrola prema Uredbi (EZ) br. 854/2004 Europskog parlamenta i Vijeća i Uredbi (EZ) br. 882/2004 Europskog parlamenta i Vijeća, o odstupanju od Uredbe (EZ) br. 852/2004 Europskog parlamenta i Vijeća i o izmjeni uredaba (EZ) br. 853/2004 i (EZ) br. 854/2004 (4) utvrđuju se obrasci certifikata o zdravlju životinja za unos u Uniju određenih akvatičnih životinja i proizvoda životinjskog podrijetla namijenjenih prehrani ljudi.
(2)
Obrazac certifikata o zdravlju životinja za uvoz proizvoda ribarstva namijenjenih prehrani ljudi iz Dodatka IV. Priloga VI. Uredbi (EZ) br. 2074/2005 sadrži potvrdu o zdravlju životinja u pogledu zahtjeva za prijemljive vrste na određene bolesti navedene u dijelu II. Priloga IV. Direktivi 2006/88/EZ, uključujući epizootski ulcerativni sindrom.
(3)
Uredbom Komisije (EZ) br. 1251/2008 od 12. prosinca 2008. o provedbi Direktive Vijeća br. 2006/88/EZ u pogledu uvjeta i kriterija certificiranja za stavljanje na tržište i uvoz u Zajednicu životinja i proizvoda akvakulture te utvrđivanju popisa vektorskih vrsta (5) utvrđuju se uvjeti zdravlja životinja i zahtjeve certificiranja za uvoz u Uniju određenih životinja akvakulture i njihovih proizvoda.
(4)
Prilogom I. Uredbi (EZ) br. 1251/2008 utvrđuje se popis vektorskih vrsta za bolesti navedene u dijelu II. Priloga IV. Direktivi 2006/88/EZ. Vektorske vrste za epizootski ulcerativni sindrom su trenutačno navedene na tom popisu.
(5)
Prilog III. Uredbi (EZ) br. 1251/2008 utvrđuje, inter alia, popis trećih zemalja, državnih područja ili kompartmenta iz kojih je dozvoljen uvoz u Uniju ukrasnih riba prijemljivih na jednu ili više bolesti navedenih u Prilogu IV. Direktivi 2006/88/EZ koje su namijenjene za zatvorene ukrasne objekte.
(6)
Indija i Vijetnam su navedene u tom Prilogu kako bi uvoz ribe prijemljive na epizootski ulcerativni sindrom podlijegao posebnim odredbama u vezi zdravlja životinja kojima se otklanja rizik te bolesti.
(7)
Osim toga obrasci certifikata o zdravlju životinja iz dijelova A i B Priloga IV. Uredbi (EZ) br. 1251/2008 sadrže potvrde o zdravlju životinja u vezi zahtjeva za prijemljive vrste i vektorske vrste za prijenos određenih bolesti navedenih u dijelu II. Priloga IV. Direktivi 2006/88/EZ uključujući epizootski ulcerativni sindrom.
(8)
Direktiva 2006/88/EZ kako je izmijenjena Provedbenom Direktivom Komisije 2012/31/EU (6) više ne navodi epizootski ulcerativni sindrom (EUS) kao egzotičnu bolest u dijelu II Priloga IV. Direktivi.
(9)
Zbog dosljednosti i jasnoće zakonodavstva Unije Uredbu (EZ) br. 2074/2005 i Uredbu (EZ) br. 1251/2008 potrebno je izmijeniti kako bi se izbrisale odredbe koje se odnose na epizootski ulcerativni sindrom.
(10)
Zbog brisanja epizootskog ulcerativnog sindroma s popisa iz dijela II. Priloga IV. Direktivi 2006/88/EZ, odgovarajuće odredbe o zdravlju životinja koje se odnose na Indiju i Vijetnam postale su suvišne i stoga je te države potrebno izbrisati s popisa država koje moraju za akvatične životinje namijenjene izvozu u Uniju primjenjivati mjere zdravlja životinja specifične za tu bolest.
(11)
Tajland je naveden u Prilogu III. Uredbi (EZ) br. 1251/2008 kao treća zemlja iz koje je dopušten uvoz u Uniju cyprinidae namijenjenih uzgoju, ponovnom polaganju, sportsko-komercijalnom ribolovu i otvorenim i zatvorenim ukrasnim objektima. Tajland je zatražio uvrštenje u Prilog III. kako bi se dopustio izvoz i drugih vrsta ribe iz te treće zemlje u Uniju.
(12)
Ured za hranu i veterinarstvo (FVO) obavio je inspekcijski pregled u vezi zdravlja akvatičnih životinja na Tajlandu u studenom 2009. Nadležno tijelo Tajlanda uspješno je provelo preporuke FVO nakon tog inspekcijskog pregleda. Stoga je primjereno dopustiti također i uvoz drugih vrsta ribe iz te treće zemlje u Uniju. Unos za Tajland u Prilogu III. Uredbi (EZ) br. 1251/2008 potrebno je stoga izmijeniti u skladu s tim.
(13)
Uredbu (EZ) br. 2074/2005 i Uredbu (EZ) br. 1251/2008 potrebno je stoga izmijeniti u skladu s tim.
(14)
Primjereno je predvidjeti prijelazne mjere kako bi se omogućilo državama članicama i industriji poduzimanje potrebnih mjera za usklađivanje sa zahtjevima propisanima u ovoj Uredbi.
(15)
Mjere predviđene ovom Uredbom su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Dodatak IV. Prilogu VI. Uredbi (EZ) br. 2074/2005 zamjenjuje se tekstom iz Priloga I. ovoj Uredbi.
Članak 2.
Prilozi I., III. i IV. Uredbi (EZ) br. 1251/2008 mijenjaju se u skladu s Prilogom II. ovoj Uredbi.
Članak 3.
Tijekom prijelaznog razdoblja do 1. ožujka 2013. pošiljke akvatičnih životinja popraćene certifikatima o zdravlju životinja izdanim u skladu s obrascima iz dijela A ili B Priloga IV. Uredbi (EZ) br. 1251/2008 i proizvoda ribarstva popraćene certifikatima o zdravlju životinja izdanim u skladu s obrascem iz Dodatka IV. Priloga VI. Uredbi (EZ) br. 2074/2005 u formatu koji je vrijedio prije izmjena uvedenih ovom Uredbom mogu se stavljati na tržište ili unositi u Uniju pod uvjetom da stignu na svoje krajnje odredište prije tog datuma.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. studenoga 2012.

Labels: 3
18
17
6